22. febrúar 2005 Galdrasýning á Ströndum tók þátt í stórkostlegri dagskrá í Háskólabíói á Vetrarhátíð Reykjavíkur á laugardaginn . Sýnd var þögla sænska kvikmyndi Håxen frá 1922 við undirleik Sinfóníuhljómsveitar Íslands á tónlist eftir Barða Jóhannsson . Eftir kvikmyndatónleikana gerði Sigurður Atlason í hlutverki galdramannsins af Ströndum , tilraun til að fjölga mannkyninu með göldrum við mikla kátínu . Magnús Rafnsson flutti síðan fyrirlestur á Galdraþingi í Háskólabíó sem haldið var eftir sýninguna , ásamt öðrum kunnum fræðimönnum . Ekki er vitað ennþá hvort galdur galdramannsins tókst þar sem meðgöngutími galdra er mjög óráðinn . „ Mér tókst altént að gera stúlkuna ástfangna af mér og nú er bara að vona að hún rati norður , " sagði galdramaðurinn og virtist vera mest hissa á því sjálfur hversu vel hefði til tekist . Galdrasýningin var með sýningu uppi í anddyri Háskólabíós alla helgina sem vakti mjög mikla eftirtekt og forvitni gesta . „ Það voru margir sem höfðu það á orði að nú væri kominn tími til að fara norður á Strandir , " sagði Sigurður . Fjöldi manna mættu á uppákomuna en vel yfir 100 manns voru á málþinginu um galdra sem haldið var í einum sal bíósins eftir gjörninginn . Þar fjölluðu fjórir fræðimenn um ýmsar hliðar á göldrum sem menningarfyrirbæri . Magnús Rafnsson sagnfæðingur talaði um kukl á Íslandi fyrr á öldum og útskýrði mismun á galdramálum á Íslandi og Evrópu í stuttum og einkar skemmtilegum fyrirlestri . Aðrir þátttakendur á pallborðinu voru Torfi H. Tulinius prófessor í frönsku og miðaldabókmenntum , Terry Gunnell dósent í þjóðfræði og Dagný Kristjánsdóttir prófessor í íslenskum bókmenntum . Fjörugar umræður urðu á eftir og það var greinilegt á áhuganum að tíminn sem gefinn var fyrir málþingið var heldur stuttur . Að sögn Magnúsar og Sigurðar þá hefur Strandagaldur átt samstarf við fjölmargar stofnanir undanfarin ár og tekið þátt í ótal menningarviðburðum . Þeir voru sammála um að þetta samstarf við Hugvísindastofnun Háskólans hefði verið einkar vel heppnað .